Sisäasiainministeriölle 16.5.2012

Lausuntopyyntö SM072:00/2011

**Pelastakaa Lasten lausunto luonnokseen hallituksen esitykseksi liittyen ulkomaalaislain lasten säilöönottoa koskevien säännösten muuttamiseen**

Pelastakaa Lapset ry kiittää mahdollisuudesta lausua asiassa.

Lakiluonnoksessa ehdotetaan ulkomaalaislakiin muutosta, jolla kiellettäisiin ilman huoltajaa olevien lasten säilöönotto. Lapsi voitaisiin ottaa säilöön vain huoltajansa kanssa, mutta sillekin asetettaisiin yksityiskohtaisia ja tarkkarajaisia edellytyksiä. Kansainväliset velvoitteet kuten YK:n lapsen oikeuksien sopimus sekä YK:n lapsen oikeuksien komitean suositus ovat olleet yhtenä perusteina muutokseen.

Pelastakaa Lapset ry haluaa painottaa, että alaikäisten säilöönotossa puututaan erittäin vakavalla tavalla lasten ja nuorten perusoikeuksiin. Perusoikeuksia rajoitettaessa on kiinnitettävä huomiota siihen, että rajoitukset ovat mahdollisimman tarkkarajaisia ja täsmällisesti määriteltyjä, jotta tulkinnanvaraa jäisi mahdollisimman vähän. Perusoikeuksia rajoitettaessa on huolehdittava myös riittävistä oikeusturvajärjestelyistä, eivätkä rajoitukset saa olla ristiriidassa myöskään ihmisoikeusvelvoitteiden kanssa.

Esityksellä uudeksi laiksi onkin selkeästi haluttu edistää lapsen perus- ja ihmisoikeuksien toteutumista YK:n lapsen oikeuksia koskevan yleissopimuksen hengessä, jonka 37 artiklassa velvoitetaan sopimusvaltiot siihen, että lapsen vapaudenriistoon turvaudutaan vasta viimeisenä ja mahdollisimman lyhytaikaisena keinona.

**Pykäläkohtaiset kommentit**

122 §

Pelastakaa Lapset ry yhtyy Lastensuojelun keskusliiton kantaan, jonka mukaan käsitteiden tasolla olisi hyvä puhua lapsesta alaikäisen sijaan eikä pelkästään kyseisessä lainkohdassa vaan koko lain sisällä. Muutos olisi YK:n lapsen oikeuksien sopimuksen hengen mukainen. Myös Perustuslain 6 §:n 3 momentissa puhutaan lapsesta, ei alaikäisestä, jonka tasa-arvoisen kohtelun voidaan katsoa sisältävän lapsen oikeuden tai viranomaisen velvollisuuden lapsen positiiviseen erityiskohteluun.

122 § 2 momentti

Koska perusoikeuden rajoitusten on oltava mahdollisimman tarkkarajaisia ja selkeitä, on tärkeää, että ennen päätöstä säilöönottamisesta muut mahdolliset laissa olevat turvaamistoimet (118-120§) on perusteellisesti selvitetty ja todettu tilanteessa riittämättömiksi. On erittäin tärkeänä, että perustelut on kirjattu myös säilöönottopäätökseen, jotta asianosaisilla on mahdollisuus niihin itse perehtyä. Pelastakaa Lapset ry pitää hyvänä, että sosiaaliviranomaisen lausunto hänen omalla nimellään tulisi esityksen mukaisesti päätöksen liitteeksi ja asianosaisten nähtäville. Tämä lisää olennaisesti asianosaisten oikeusturvaa.

Esityksen perusteluissa todetaan, että sosiaaliviranomaisen edustajan lausunnossa huomiota tulisi kiinnittää lapsen ikään, lapsen fyysiseen ja henkiseen terveydentilaan, lapsen ja huoltajan väliseen riippuvaisuus – ja vuorovaikutussuhteeseen sekä huoltajan kykyyn huolehtia lapsestaan säilöönoton aikana. Koska käytännössä lausunnon kirjoittaa sosiaalipäivystyksen sosiaalityöntekijä kiireisellä aikataululla, saattaa kuitenkin olla kyseenalaista, kuinka perusteellisesti tai laajasti hän pystyy edellä mainittuihin aiheisiin kantaa ottamaan. Esityksen perusteluissa tulisikin velvoittaa lausunnon kirjoittaja tapaamaan lasta ainakin kerran ennen lausunnon laatimista, jotta hänellä on todelliset mahdollisuudet ottaa kantaa pyydettyihin aiheisiin.

122 § 3 mom.

Perustuslain 7 §:n 3 momentin mukaan kenenkään henkilökohtaiseen koskemattomuuteen ei saa puuttua, eikä kenenkään vapautta riistää mielivaltaisesti eikä ilman laissa säädettyä perustetta. Pelastakaa Lapset ry:n mielestä lapsen perusoikeuksien kannalta on äärimmäiseen tärkeää, että lapsella on oikeus jatkossa saada oma päätös säilöönotosta. Päätökseen liitetään myös sosiaalityöntekijän lausunto lapsen edun näkökulmasta. Esityksen perusteluissa on aiheellista myös ottaa kantaa lapsen oman mielipiteen selvittämiseen osana lausunnon laatimista, jotta myös lapsen oma ääni näkyisi lausunnossa.

122 § 4 mom.

Neljännen momentin sanamuoto ”mahdollisimman lyhytkestoinen” on liian epätarkka ja jättää tilaa erilaisille tulkinnoille ja käytännöille. Pelastakaa Lapset ry yhtyy Lastensuojelun Keskusliiton näkemykseen siitä, että jonkinlainen maksimikesto olisi tärkeää saada sisällytettyä lakitekstiin.

123 §

Esityksen mukaan huoltajansa kanssa säilöön otettua lasta ei saa sijoittaa poliisin tai rajavartiolaitoksen pidätystiloihin. Käytännössä huoltajansa kanssa säilöönotetut lapset tullaan jatkossa sijoittamaan Mäntsälän säilöönottoyksikköön, jossa ei kuitenkaan ole mahdollista eriyttää lapsiperheitä omalle osastolleen, eikä säilöön otettujen lasten oikeutta koulunkäyntiin kyetä turvaamaan. Pelastakaa Lapset ry:n mielestä lasten mahdollisuus koulunkäyntiin on turvattava ja perheen yhtenäisyyden suojaamiseksi heille tulee taata asianmukaiset asuintilat. On tärkeää turvata Mäntsälän säilöönottoyksikölle tarpeelliset resurssit tilojen asianmukaiseksi laajentamiseksi ja uudistamiseksi.

128 § uusi 2 mom.

Perustuslain 7 §:n 3 momentin mukaan vapaudenmenetyksen laillisuus on voitava saattaa tuomioistuimen tutkittavaksi. Esityksen uuden 2 momentin mukaan käräjäoikeuden, ottaessaan lapsen ja hänen huoltajansa säilöön ottamista koskevat päätökset uudelleen tutkittavaksi, tulisi päästää lapsi ja hänen huoltajansa vapaaksi, jollei säilössäpidon jatkamiselle ole erityisiä syitä. Pelastakaa Lapset ry yhtyy Lastensuojelun Keskusliiton näkemykseen, jonka mukaan ilmaisu ”erityinen syy” on liian tulkinnanvarainen ja tulisi rajata tarkemmin, esimerkiksi ”erityisen painava syy”.

Samassa momentissa käräjäoikeutta velvoitetaan myös kiinnittämään erityistä huomiota säilössäpidon kestoon. Koska YK:n kidutuksen vastaiselta komitealta on tullut moitteita Suomelle juuri säilöönoton kestosta, on tärkeää, että uudessa laissa säilössäpidon jatkamiselle vaaditaan erityisen painavia syitä ja käräjäoikeutta velvoitetaan kiinnittämään erityistä huomiota säilössäpidon kestoon. Hallituksen esityksen perusteluista tulisi Pelastakaa Lapset ry:n mielestä ilmetä vielä selkeämmin se, että kynnystä jatkopäätöksen tekemiseen on todella haluttu merkittävästi nostaa.

Helsingissä 16.5.2012

Pelastakaa Lapset ry

Tiina Tammi Riitta Hyytinen

Järjestölakimies Lastensuojelupalveluiden päällikkö

­­­­­­­­­­­­­­­­­­­­­­­­­­­­­­­